text: Emma Flora prøvede modeldrømme af sammen med 149 andre børn
  20 oktober 2017 kl. 16.56
  Modeldrømmene er store for både børn og forældre, og 150 børn var i dag med til prøvefotografering ved modelbureauet Little People.
  Fredag var der store modeldrømme for børn og deres forældre. Et modelbureau var nemlig på jagt i Horsens efter en række nye børnemodeller. De søgte børn mellem 6 måneder og 14 år.
  Mark Kammer fra Horsens havde sin datter, Emma Flora, med til dagens casting. Emma Floras storesøster er model, og nu er håbet, at Emma Flora også kan blive det. Den lille pige på ét år og ni måneder var dog mere interesseret i TV SYDs mikrofon end i fotografens kamera til prøvefotograferingen.
  Det største ønske er, at Emma Flora kan blive model i Bilkas blade, fordi så kan hele familien kigge med, fortalte Mark Kammer til TV SYD.
  Inden for to uger får de 150 børn og deres forældre svar på, om de bliver optaget til en fremtidig modelkarriere hos bureauet Litte People.
  